คุมเงินกู้รายใหญ่
&#8216;บัณฑูร&#8217;สั่งกระจายความเสี่ยงเผยธปท.ส่งสัญญาณผ่านแบงก์
17 ส.ค. 2554

‘บัณฑูร’สั่งกระจายความเสี่ยงเผยธปท.ส่งสัญญาณผ่านแบงก์
กสิกรไทยคุมเข้ม สินเชื่อรายใหญ่กระจายความเสี่ยง หวั่นเกิดวิกฤตเศรษฐกิจซ้ำรอย จี้ ธปท.ดูแลหากเห็นสัญญาณผิดปกติ
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย กล่าวว่า ขณะนี้ธนาคารได้เพิ่มความระมัดระวังในการปล่อยสินเชื่อธุรกิจขนาดใหญ่มากขึ้น หลังจากที่ในช่วงไตรมาสแรกที่ผ่านมาสินเชื่อธุรกิจขนาดใหญ่ในระบบธนาคารพาณิชย์มีการเติบโตค่อนข้างมากและแข่งขันกันค่อนข้างรุนแรง 




นายบัณฑูร กล่าวว่า การระมัดระวังการปล่อยกู้ก็เพื่อลดความเสี่ยงของสินเชื่อไม่ให้กระจุกตัวอยู่ที่ผู้ประกอบการเพียงกลุ่มใดกลุ่มหนึ่ง ซึ่งเป็นหน้าที่ของธนาคารแห่งประเทศไทย (ธปท.) ที่ต้องออกมาป้องปรามหากเริ่มเห็นสัญญาณผิดปกติ เพื่อป้องกันการเกิดวิกฤตเศรษฐกิจซ้ำรอยอดีต
“กลุ่มสินเชื่อธุรกิจขนาดใหญ่จริงๆ แล้วมีอยู่เพียงไม่กี่รายเท่านั้น ดังนั้นธนาคารจึงไม่ต้องการนำเงินฝากซึ่งเป็นเงินออมของประชาชนไปกระจุกตัวปล่อยให้กับเพียงผู้ประกอบการขนาดใหญ่ แต่ควรกระจายไปให้ลูกค้าเอสเอ็มอีและรายย่อยด้วย อย่างไรก็ตามขณะนี้ยังไม่มีใครบอกได้ว่าเริ่มมีสัญญาณฟองสบู่ หรือเพราะสินเชื่อรายใหญ่ต้องใช้เวลาในการศึกษาคุณภาพหนี้นานกว่าสินเชื่อประเภทอื่น จุดสำคัญคือแบงก์ต้องไม่ทำอะไรเกินตัว” นายบัณฑูร กล่าว
นายบัณฑูร กล่าวอีกว่า สินเชื่อในไตรมาสแรกของธนาคารที่มีอัตราการเติบโตต่ำกว่าธนาคารขนาดใหญ่อื่นๆ เป็นผลมาจากการกระจายความเสี่ยงของธนาคาร ขณะที่ธนาคารอื่นๆ มีการปล่อยสินเชื่อขนาดใหญ่ที่มากกว่า 
อย่างไรก็ตาม ธนาคารก็จะยังเดินหน้าปล่อยสินเชื่อธุรกิจขนาดใหญ่ต่อไปโดยพิจารณาตามความเสี่ยง และจะเน้นให้สินเชื่อในกลุ่มพลังงานเพราะมีความเสี่ยงต่ำ
“สินเชื่อในช่วงต้นปีจะโตช้าอยู่แล้ว เราไม่ได้มีปัญหาด้านความสามารถในการแข่งขัน แต่เราไม่ต้องการให้สินเชื่อกระจุกตัว หากจะดูการเติบโตต้องดูกันยาวๆ ปีนี้ก็คงเป็นไปตามเป้าที่ 7-9%” นายบัณฑูร กล่าว
แหล่งข่าวจากธนาคารกสิกรไทย เปิดเผยว่า ช่วงเดือน มี.ค.มีลูกค้ารายใหญ่เข้ามาขอกู้ถึง 16 ราย มูลค่ารวม 1.4 แสนล้านบาท ทำให้ไตรมาสแรกสินเชื่อรายใหญ่ของกสิกรไทยเพิ่มขึ้น 4% หรือประมาณ 1.5 หมื่นล้านบาท อยู่ที่ 3.3 แสนล้านบาท ส่วนใหญ่มาจากภาคพลังงาน ยานยนต์ และโรงแรม
แหล่งข่าวจากธนาคารกรุงไทย เปิดเผยว่า ปัจจุบัน ธปท.เริ่มมีความกังวลต่อการปล่อยสินเชื่อของระบบธนาคารพาณิชย์แล้ว หลังจากสินเชื่อในไตรมาสแรกที่ผ่านมามีการเติบโตได้สูงกว่าที่คาดการณ์เอาไว้ ซึ่งเป็นผลมาจากการเร่งปล่อยสินเชื่อในกลุ่มธุรกิจขนาดใหญ่ แต่ยังไม่มีการเรียกผู้บริหารธนาคารพาณิชย์เข้าชี้แจง เพียงแต่ส่งสัญญาณว่าเริ่มจับตาดูมากขึ้นเท่านั้น
ด้านธนาคารไทยพาณิชย์มีการปล่อยกู้ให้ซีพีกรุ๊ปกว่า 4 หมื่นล้านบาท เมื่อรวมกับทรู คอร์ปอเรชั่น และสหวิริยาสตีลอินดัสตรี ก็มียอดรวมกว่า 5.2 หมื่นล้านบาท